L'alcaldessa de Barcelona, Ada Colau, i el líder del PSC Jaume Collboni han anunciat l'estructura del nou govern, que inclou sis tinences d'alcaldia, tres per a cada partit. La primera serà per a Collboni i estarà destinada a Economia, Treball, Competitivitat i Hisenda. Entre les novetats destaca la cinquena tinença de Prevenció i Seguretat, que estarà en mans d'Albert Batlle, exdirector dels Mossos. La segona tinença, d'Ecologia, Urbanisme, Infraestructures i Mobilitat, l'ocuparà Janet Sanz; la tercera serà per a Laia Bonet, dedicada a l'Agenda 2030, Transició Digital, Esports i Coordinació Territorial i Metropolitana; la quarta s'ocuparà de Drets Socials i Feminismes i estarà en mans de Laura Pérez, i la sisena de Cultura, Educació i Ciència, a càrrec de Joan Subirats. Colau i Collboni ha destacat que l'acord permetrà un govern "fort, cohesionat, estable i clarament d'esquerres". L'acord de govern suma dues tinences d'alcaldia –seguretat i cultura- a les quatre que va tenir el govern de BComú en el darrer mandat. En aquest segon, els comuns mantenen els àmbits d'urbanisme, drets socials i feminismes i cultura, elevada a tinença. També conserven regidories com la d'habitatge, presidència, energia i salut. Per la seva banda, el PSC assumirà les qüestions econòmiques de l'Ajuntament, turisme, empresa i ocupació, seguretat, també elevada a tinença, i relacions internacionals.  Cada partit es farà càrrec de cinc regidories de districte. Ciutat Vella, Eixample, Sant Andreu, Gràcia i Sants-Montjuïc seran per al partit  de Colau, mentre que Les Corts, Sarrià-Sant Gervasi, Horta-Guinardó, Sant Martí i Nou Barris cauen en mans de la formació de Collboni. L'acord de govern de BComú i PSC té vuit eixos bàsics: la lluita contra les desigualtats i contra l'emergència climàtica, el progrés econòmic, el dret a la ciutat i l'habitatge, l'aposta per l'educació i la cultura, la seguretat, una "administració forta" i "amb valors democràtics" i un "compromís metropolità".  Un govern "fort", "cohesionat" i "estable"  En la compareixença en què han presentat l'acord de govern, Colau i Collboni han celebrat que s'obri una "nova etapa" amb un govern "clarament d'esquerres". L'alcaldessa ha subratllat que es tracta d'un govern "fort", "cohesionat" i "estable". "Ens hem esforçat perquè no sigui un govern de dos partits, sinó un únic govern", ha dit Colau, que ha remarcat el fet que cap de les àrees sigui d'un sol partit. "En un temps en què no és fàcil fer acords", ha assenyalat Colau, ha celebrat un "acord amb un bon contingut" que aposta pel "diàleg" i envia un "missatge d'esperança al món". Al seu torn, Collboni ha recordat la tradició de governs de coalició a la ciutat, així com els valors "d'entesa" i "diàleg". Ha defensat que serà un govern que posi Barcelona "per sobre de tot" i "al servei de la gent de la ciutat i no d'una causa". "Necessitem diàleg tant amb el govern de la Generalitat com amb el de l'Estat", ha afirmat Collboni, que ha estès també la mà a l'oposició i ha defensat el govern amb els comuns com "el millor que es podia fer per als ciutadans".  Discrepàncies en la qüestió nacional  Colau i Collboni han reconegut les diferències que separen comuns i socialistes sobre la qüestió nacional, però han remarcat que "salvaguardaran" la governabilitat de la ciutat "per sobre de tot". Collboni ha assegurat que cada partit expressarà "lliure" i "coherentment" les seves posicions sobre aquesta qüestió. "Cadascú mantindrà les seves pròpies decisions, és un acord centrat en la governabilitat", ha afegit Colau.  Un "exemple pràctic", segons el líder del PSC, que és "compatible" un govern de comuns i socialistes malgrat les discrepàncies és el fet que el llaç groc estigui penjat a la façana de l'Ajuntament. Collboni ha subratllat que no hi està d'acord, però ha admès que els partits contraris a posar el llaç groc al consistori no tenen majoria a la Junta de Portaveus. El ple del cartipàs se celebrarà el 16 de juliol. Abans, però, les bases de comuns i socialistes hauran d'avalar l'acord de govern.

Summary: El govern de Barcelona tindrà sis tinences d'alcaldia amb una dedicada a la seguretat que liderarà Albert Batlle


El Tribunal Constitucional (TC) ha admès a tràmit aquest divendres el recurs que el PP i Cs van presentar contra les partides dels pressupostos de la Generalitat destinades a fer possible el referèndum. Els magistrats ja van suspendre cautelarment aquests apartats el 4 d’abril, quan van admetre a tràmit el recurs presentat pel govern espanyol, que incorporava la petició de la suspensió automàtica dels preceptes impugnats. El TC enviarà ara la documentació de la demanda al Congrés dels Diputats i al Senat, així com al govern espanyol i al Parlament de Catalunya, que disposaran de quinze dies per personar-se en el procés i formular les al·legacions que considerin convenients. L’admissió a tràmit no suposa un pronunciament dels magistrats sobre el fons del recurs, que resoldrà en el futur.  Com el que va presentar el govern espanyol, el recurs de PP i Cs es dirigeix contra els apartats 1 i 2 de la disposició addicional 40, que preveu el finançament del referèndum; i diversos articles que consideren que també hi fan referència.  Pel que fa a la disposició addicional 40, les dues formacions asseguren que vulnera diversos articles de la Constitució ja que és contrària a la sobirania del poble espanyol, a la indivisibilitat de la nació espanyola, al principi de submissió dels poders públics a l'ordre jurídic, al principi de seguretat jurídica i de publicitat, així com també a normes sobre drets reconeguts en l'ordenament internacional. Afegeix que la Generalitat no disposa de competències en matèria de consultes referendàries, i per tant, no en poden organitzar una.  Pel que fa a la resta d'articles, el recurs constata la "dificultat" que han tingut per tal de determinar quines són les que estan dirigides al referèndum ja que el Govern practica un "confés secretisme" al respecte en els comptes. Finalment, recorren l'article 4 que té partides destinades a 'Processos electorals i consultes' i 'Processos de participació ciutadana' i el programa 'Organització, gestió i seguiment de processos electorals', entre d'altres.

Summary: El TC admet a tràmit el recurs de PP i Cs contra els pressupostos de la Generalitat per al 2017


El Vallès Occidental serà la primera comarca on el departament d'Ensenyament preveu reobrir les cantines dels instituts que fan jornada compactada. Ho ha anunciat el conseller d'Ensenyament, Josep Bargalló, després d'una trobada amb alcaldes d'aquest territori. El conseller ha explicat que el Consell Comarcal començarà a parlar amb els Serveis Territorials perquè aquesta mesura esdevingui una realitat el curs 2019 – 2020. Bargalló ha expressat la seva preocupació pels horaris d'alguns estudiants amb jornada compactada i ha explicat que s'està fent una avaluació de les seves conseqüències, tant positives com negatives. Alhora ha recordat que aquests estudiants es troben en plena formació intel·lectual, física i d'hàbits alimentaris i ha considerat essencial que puguin fer un àpat calent als propis centres. La mesura també obriria la porta perquè els alumnes de secundària que es troben en una situació econòmica i familiar complexa puguin optar a beques menjador.  Josep Bargalló ha explicat que la voluntat del Govern és "posar en pràctica les cantines dels IES" per poder analitzar els hàbits de salut i els horaris dels alumnes.  El conseller reconeix que la jornada compactada ha fet que alguns estudiants dinin a quarts de cinc de la tarda, sobretot aquells que viuen en poblacions en què és necessari un servei de transport escolar i que arriben a casa una o dues hores després d'haver sortit del centre.  El responsable d'Ensenyament també ha recollit la petició dels alcaldes de la comarca de tornar a introduir beques menjador en la secundària. "Al Consell Comarcal li preocupa que alumnes que tenien una beca a sisè la perdin a primer d'ESO, tot i que la seva situació econòmica i familiar sigui la mateixa", ha comentat Bargalló que ha dit que també es treballarà en aquesta direcció. "Sumant els dos interessos hem acordat treballar conjuntament per veure què fem exactament", ha explicat Bargalló que ha dit que el compromís que s'ha adquirit és pel curs 2019 – 2020.

Summary: El Vallès Occidental serà la primera comarca on es reobriran les cantines als instituts que fan jornada compactada


La consellera de Governació i Habitatge, Meritxell Borràs, s'ha reunit aquest dimecres amb el ministre de Foment, Íñigo de la Serna, a Barcelona. A la reunió, la consellera ha reclamat al govern espanyol que, en virtut de l'operació diàleg que assegura que ha posat en marxa, "retiri" els recursos que té interposats davant el Tribunal Constitucional contra lleis catalanes, especialment aquelles referides a l'habitatge i la pobresa energètica de les famílies més vulnerables. De la mateixa manera, ha reclamat que no interposi un nou recurs contra la nova i recentment aprovada llei d'Habitatge que substitueix a l'anul·lada pel tribunal. De la Serna, però, ha negat que l'Estat vagi a retirar o demanar que s'aturi els tràmits en curs al TC i ha deixat en mans dels "serveis jurídics" del govern espanyol la decisió d'interposar una nova impugnació contra la nova norma aprovada al Parlament. "És una qüestió jurídica, no política", ha dit.  Pocs acords han sortit de la reunió que han mantingut Meritxell Borràs i Íñigo de la Serna. La trobada ha servit, essencialment, perquè el Govern català pogués traslladar a l'Estat la seva preocupació per la situació de l'habitatge, la manca de recursos per part de l'administració espanyola, el preu desorbitat del lloguer, i les propostes que des de Catalunya es fan al respecte.  Amb tot, la consellera ha aprofitat la reunió per traslladar la "preocupació" del Govern pel fet que les lleis catalanes i especialment les dedicades a la política d'habitatge "hagin estat sotmeses a un recurs davant el TC, demanant inclús la seva suspensió per part de l'Estat". "Això ens posa dificultats en  un àmbit on som competents. Per això reclamem, en ares d'aquest diàleg, que el diàleg comenci per la retirada dels recursos a les lleis catalanes", ha sentenciat Borràs al costat del ministre, tot afegint que el Govern també reclama "que no s'interposi un nou recurs a la llei 4/2016, que supleix la 24/2015", la nova llei d'Habitatge aprovada al Parlament. "Han d'estar per sobre les interessos de les persones", ha dit la consellera.   La petició ha estat recollida pel ministre, però De la Serna ja ha avançat que res no canviarà en aquest sentit al govern espanyol. "Això té a veure amb el compliment del marc constitucional. Hi ha un serveis jurídics que quan consideren que no s'acompleix, plantegen un recurs. No és una estratègia política, i en aquest context jurídic és on s'han d'analitzar", ha dit el ministre de Foment, tancant així la porta a la retirada dels recursos. Pel que fa a la nova llei, De la Serna ha explicat que el delegat del govern espanyol a Catalunya, Enric Millo, li ha traslladat "el treball intens que s'ha fet perquè compleixi el marc constitucional", però tot i així, no ha garantit que l'Estat no busqi anul·lar-la i ho ha deixat en mans dels advocats de l'Estat. "No sé el posicionament dels serveis jurídics per saber si s'acompleix de forma íntegra el marc constitucional o no. No em correspon a mi determinar-ho", ha sentenciat.  A més, en un intent d'allunyar la interpretació que aquests recursos són un atac a Catalunya, De la Serna ha comentat que aquestes accions també s'impulsen en altres comunitats autònomes. "En el marc de la llei del sòl i les sectorials d'habitatge hi ha molts recursos a moltes comunitats. No hi ha voluntat de caràcter polític", ha conclòs.   D'altra banda, Borràs també ha reclamat millores en la legislació estatal que permetin augmentar les ajudes al lloguer, que faciliti en control del preu desorbitat de l'arrendament en llocs com Barcelona i la seva àrea metropolitana, i que pugui fer que s'augmenti el parc d'habitatge públic a Catalunya. La consellera, en aquest sentit, ha comentat que la llei d'arrendaments urbans és una norma estatal "que tal i com està vigent no és justa ni equilibrada", i per això ha demanat un "canvi en la regulació del lloguer".  El ministre, per la seva part, ha compartit la "preocupació" per la situació de l'habitatge i dels arrendaments, i s'ha compromès a estudiar "noves fórmules" que permetin "major flexibilitat" en les ajudes al lloguer.

Summary: L'Estat no retirarà els recursos al TC i deixa en mans dels serveis jurídics impugnar la nova llei d'Habitatge


Els aldarulls de la matinada de l'11 d'agost del 2011 a Lloret de Mar (Selva) han trigat més de sis anys en arribar a judici i, tot i això, s'ha hagut de suspendre perquè només han comparegut dos dels 20 acusats. Els processats s'enfronten a penes d'entre 2 i 9 anys de presó per delictes de desordres públics, atemptat a agent de l'autoritat, lesions, danys i robatori amb força. Tots els acusats són estrangers (de nacionalitats francesa, alemanya, noruega, holandesa, ucraïnesa i suïssa) i, de fet, setze d'ells ja estaven declarats en rebel·lia. Per això, el jutjat penal 3 de Girona preveia jutjar aquest dimarts quatre dels implicats en la batalla campal, dels quals finalment només dos s'han presentat a la vista. L'acusació popular, exercida per la patronal de l'oci nocturn Fecasarm, demana penes "exemplars" i recorda que els aldarulls, originats arran del desallotjament d'una discoteca perquè va deixar de funcionar l'aire condicionat, van ser "molt greus". El cas que aquest dimarts havia d'arribar a judici es remunta a la matinada de l'11 d'agost del 2011. Cap a les 2 de la matinada, la discoteca Colossos situada a l'avinguda Just Marlés de la població va tenir problemes en el subministrament elèctric. Els responsables de l'establiment van decidir desallotjar perquè no funcionava el sistema d'aire condicionat i les temperatures a l'interior s'enfilaven. Mossos d'Esquadra i la Policia Local de Lloret van participar en les feines de desallotjament per garantir la seguretat i evitar situacions de risc perquè, en aquell moment, hi havia molta gent a la discoteca. Segons recull l'escrit d'acusació de la fiscalia, els acusats van començar a fer "cas omís" de les indicacions dels agents i van incitar la resta de gent a entrar "per la força" a la discoteca. "Van actuar amb la intenció d'alterar de forma greu la pau pública i la seguretat ciutadana", exposa el fiscal. L'advocat de la Fecasarm, Joaquim Boadas, ha assegurat que els acusats van provocar desordres greus que podrien haver acabat "en tragèdia" si, per exemple, hi acabava havent allaus humanes. A fora del local, es va originar una batalla campal de la qual les acusacions responsabilitzen els processats. En concret, van començar a llançar objectes "contundents i punxants" com ampolles de vidre, tapes de claveguera o pedres contra es agents i els vehicles policials, van obstaculitzar la via pública, van trencar mobiliari urbà, van cremar contenidors i van formar barricades per impedir l'actuació policial. Els aldarulls van començar primer davant la discoteca però aviat es van ampliar a tota la zona centre de la població. Durant els disturbis, els processats també van llançar pedres contra màquines expenedores per trencar-les i robar begudes i llaminadures, que van repartir entre els participants de la batussa. També van calar foc a papereres, van llançar contenidors contra els cotxes de la policia i van provocar desperfectes a vehicles que hi havia aparcats.  A més, continua exposant la fiscalia, alguns dels acusats van agredir i colpejar els agents quan els detenien. En total, tretze agents van patir ferides com contusions o esquinços i els desperfectes al mobiliari urbà van costar 36.680,02 euros a l'Ajuntament de Lloret de Mar.  Només dos es presenten Per això, la fiscalia demana penes d'entre 2 i 9 anys de presó i multes de fins a 3.600 euros per a un total de 20 acusats, tots ells d'origen estranger. Els acusa de delictes de desordres públics, atemptat a agents de l'autoritat amb instrument perillós, lesions utilitzant instrument perillós, lesions, danys i robatoris amb força. Un dels processats s'enfronta a 9 anys de presó, un altre a 8, per a quinze demana 6 anys de presó, dos més afronten penes de 4 anys i el darrer a 2 anys.  El cas ha trigat més de set anys a arribar a judici i només s'han presentat al Jutjat penal 3 de Girona dos dels 20 acusats. De la resta, 16 ja estaven declarats en rebel·lia i n'hi ha hagut dos més contra qui el jutjat ha dictat aquest dimarts ordres de crida i cerca perquè no han comparegut tot i estar correctament citats. La fiscalia ha sol·licitat la suspensió del judici perquè, com que s'enfronten a penes superiors als 2 anys de presó, no se'ls pot jutjar en absència. Tant acusació popular com defenses s'han adherit a la petició del fiscal.  Joaquim Boadas lamenta que, després de tant temps i amb uns fets tan greus, no es pugi celebrar el judici perquè els acusats no han comparegut. A més, ressalta que els processats només han consignat fins al moment 21.000 euros per fer front a les indemnitzacions, que sumen més de 52.000 euros entre desperfectes, danys i lesions provocades als agents.  Possible conformitat Les parts, però, obren la porta a arribar a un acord per als dos acusats que sí que han comparegut. Un d'ells afronta 6 anys de presó i 3.600 euros de multa i per a l'altre demanen també una pena de 6 anys. Li podrien aplicar dues atenuants: una per dilacions indegudes pel temps que ha trigat el cas a arribar a judici i una altra de reparació del dany pels diners per a la indemnització aportats.  En cas que s'acabi en conformitat, Boadas ja ha anunciat que demanarà que es penedeixin dels fets i que demanin disculpes. L'objectiu és que fer-ho servir "d'escarment" i com a "missatge" perquè els visitants vegin que provocar aldarulls i posar en risc la seguretat ciutadana no és gratuït.

Summary: Suspès el judici pels aldarulls de Lloret de Mar del 2011 perquè només es presenten dos dels 20 acusats


Els Comitès de Defensa de la República han fet una crida aquest dijous a "seguir amb la mobilització" i a "sumar-se als CDR des de cada vila, poble, barri i ciutat" després de les detencions d'aquesta setmana de persones que hi estan vinculades per part de la Guàrdia Civil i dels Mossos d'Esquadra. "Malgrat aquest i els cops repressius que puguin venir, respondrem amb més lluita, més força, més mobilització i més solidaritat", ha afirmat l'advocat i militant d'Alerta Solidària David Aranda, que ha llegit un manifest acordat pels CDR davant el Palau de Justícia, on s'han reunit unes 200 persones per donar suport a aquests grups. Segons el manifest, "l'operació contra els CDR ens mostra que anem pel bon camí". Els CDR han denunciat una "campanya de criminalització" per part de partits polítics i mitjans de comunicació que té per "objectiu crear el marc de repressió cap a nosaltres i posar-nos en el punt de mira" i s'han reivindicat com un "espai de trobada ampli i plural sense líders ni executives". "Construïm vincles entre veïns que responen col·lectivament en clau de no violència", ha assenyalat Aranda en la lectura del manifest acordat pels CDR i Alerta Solidària, una organització que es descriu com a antirepressiva de l'Esquerra Independentista. Aranda ha puntualitzat que llegia el manifest com a militant d'Alerta Solidària però que els CDR no tenen portaveu.  Els comitès consideren que l'ordre de detenció de l'Audiència Nacional contra la dona de Viladecans que aquest divendres ha quedat en llibertat amb mesures cautelars -per desordres públics i no per terrorisme i rebel·lió, com demanava la Fiscalia- i l'home d'Esplugues de Llobregat, que no es trobava en el seu domicili quan la Guàrdia Civil s'hi va presentar, i les detencions dels Mossos d'Esquadra de sis persones per les protestes davant el Parlament el 30 de gener formen part d'una "estratègia" de l'"estat per generar por i tractar de desmobilitzar-nos", encara que fossin en dues operacions diferents, però que van coincidir el mateix dia, dimarts passat, han subratllat. Els CDR esperaven actuacions d'"aquest estil" des de "feia dies", han indicat.   En el manifest, asseguren que aquestes detencions "no fan res més que reafirmar-nos en la nostra lluita i conviccions" i que sortiran "reforçades" de les "envestides". "Davant la persecució política i policial contra qualsevol protesta que reclami llibertat, ara més que mai toca seguir lluitant", afirmen els CDR en el manifest, per afegir: "L'única via que ens queda per frenar la repressió contra el poble és la república catalana".  Aranda ha llegit el manifest envoltat per desenes de persones amb cartells que tenien per lema 'Jo soc CDR. Ni passives ni terroristes. Empoderades', en un lloc simbòlic com és davant del Palau de Justícia, al Passeig de Lluís Companys. Els participants han cridat proclames com 'Llibertat presos i preses polítics', 'Jo soc CDR' i 'Jo soc sedició' i han cantat 'Els Segadors'. La lectura del manifest s'ha convocat com una roda de premsa, tot i que al final els periodistes no han pogut fer preguntes.

Summary: Els CDR fan una crida a "seguir amb la mobilització" i a "sumar-se" als comitès davant els "cops repressius"


Tots els supermercats Caprabo tancaran els diumenges mentre duri l'estat d'alarma per la covid-19. La mesura es farà efectiva aquest proper diumenge. La reducció té l’objectiu de donar un major descans a uns 600 treballadors de la companyia assignats a la vintena de supermercats que fins avui obrien els diumenges. Les botigues que obren els diumenges són 23, de 20 poblacions situades a les quatre províncies catalanes: nou a Barcelona, vuit a Girona, cinc a Girona i un a Lleida. Es tracta de botigues amb una mitjana de mil metres quadrats de superfície comercial. Les botigues franquiciades de Caprabo, en les seves diferents ensenyes, Caprabo, Rapid Caprabo i Aliprox, seguiran oferint un horari i servei ampli de proveïment d'aliments bàsics.

Summary: Els supermercats Caprabo tancaran els diumenges per donar descans als treballadors mentre duri el confinament


A Tarragona s'acosta al 69%, a Tortosa al 64% i a Reus supera el 67% ACN Tarragona.-La participació registrada a la circumscripció de Tarragona fins a les sis de la tarda s'ha enfilat fins al 66,85%, uns cinc punts més que la de les eleccions del 27 de setembre del 2015, quan es va situar en el 61,78%, i lleugerament per sota la mitjana de Catalunya, que a la mateixa hora és del 68,3%. Pel que fa a les tres principals ciutats de la circumscripció, a Tarragona la participació és del 68,94%, en comparació al 62,55% dels anteriors comicis, mentre que a Tortosa és del 63,92%, també superior al 58,51% a la mateixa hora de les eleccions de fa dos anys. D'altra banda, a Reus, l'afluència a les urnes també ha crescut uns cinc punts i s'ha situat en el 67,21%, davant el 62,13% del 27-S del 2015.

Summary: La participació electoral fins a les sis de la tarda a la circumscripció de Tarragona s'enfila fins al 66,85%


Vint-i-cinc grups de música de cambra han vingut aquest dissabte d’arreu de Catalunya, València i Andalusia per participar en l’onzena edició del Concurs Higini Anglès, organitzat per la Diputació de Tarragona. El certamen, que se celebra a l’Escola i Conservatori de Música de la Diputació a Reus, és dels pocs concursos de música de cambra organitzats a Catalunya. En total, són 73 músics que hi participen distribuïts en quatre categories: infantil, fins a 11 anys, juvenil, fins a 15 anys, jove, fins a 18 anys, i superior, fins a 23 anys. L’objectiu comú és gaudir del certamen i la música, alguns dels quals la tenen només com a afició i, d’altres aspiren a convertir-la en el seu ofici. És el cas de la Carla i la Júlia, que estudien cello i violí a Holanda i que han vingut expressament per participar al concurs juntament amb en Mario, que també estudia música a Catalunya. El director del Conservatori de Reus i president del tribunal del certamen, Víctor Santapau, apunta que el concurs permet veure la feina dels joves músics i demostrar el “gran nivell” que tenen.

Summary: Una setantena de joves músics d’arreu de l’Estat participen al Concurs de Música de Cambra Higini Anglès a Reus


L'alcaldessa de Barcelona, Ada Colau, ha reptat aquest dijous l'alcalde de Madrid, José Luis Martínez-Almeida, a competir per veure qui redueix més la contaminació. L'alcalde madrileny ha criticat la Zona de Baixes Emissions que ha entrat en vigor a Barcelona i ha assegurat que Madrid Central és més restrictiu. "Diu l'alcalde de Madrid que vol impulsar una ZBE més ambiciosa que la de Barcelona? Aquesta és una competició que val la pena: a veure qui redueix més la contaminació!", ha replicat Colau a través de Twitter, on també ha fet referència a les declaracions de la presidenta de la Comunitat de Madrid, Isabel Díaz Ayuso, que va negar que es produïssin morts per contaminació. "Digui el que digui Ayuso, no hi ha marge per al negacionisme", ha dit l'alcaldessa de Barcelona en una altra piulada.

Summary: Colau repta Almeida a competir per veure qui redueix més la contaminació


Les AMPA de les escoles d'alta complexitat han presentat un decàleg per tal d'evitar la segregació escolar i garantir la igualtat d'oportunitats. Aquestes escoles compten amb alumnes que pateixen un elevat risc d'exclusió social i a tota Catalunya n'hi ha 330 que escolaritzen uns 200.000 alumnes d'entre 3 i 16 anys. Entre d'altres coses, les associacions de mares i pares demanen que es redueixin el nombre d'escoles amb l'etiqueta d'alta complexitat i, per contra, que s'augmentin els recursos econòmics en aquells centres que compten amb més alumnes vulnerables. També consideren que les activitats extraescolars i de lleure haurien de ser gratuïtes i posen l'exemple de Finlàndia, on no es permet que cap família faci aportacions econòmiques a les escoles. Una altra de les mesures que apareix al decàleg és introduir l'educació multicultural i antiracista dins del currículum. Les famílies demanen que els alumnes puguin estudiar la seva llengua materna a l'escola i d'aquesta manera s'ajudaria a fomentar la diversitat cultural a les aules, així com també reduir estigmes. Les AMPA també demanen la creació de programes de dinamització per tal que les famílies d'aquests centres s'impliquin en l'educació dels seus fills. Segons anuncien en el decàleg és clau per l'èxit escolar dels alumnes que els pares i mares participin amb l'escola. A més, també proposen crear una xarxa de famílies de diferents parts del territori. Per altra banda, exigeixen reduir les ràtios dels centres d'alta complexitat a 20 alumnes per aula, sense cap tipus d'excepció. D'aquesta manera, consideren que es pot aconseguir una atenció més personalitzada que fomenti l'escolarització, sobretot quan es tracta d'infants en risc d'exclusió social. A més, les AMPA de les escoles d'alta complexitat creuen que no es detecten suficients casos d'alumnes amb necessitats especials, ja que actualment tan sols representen un 5% de l'alumnat total, mentre que l'Idescat fixa una taxa de pobresa infantil sobre el 30%. Per això creuen que hi ha una infradetecció i que cal aplicar un protocol amb pautes molt ben definides. També proposen eliminar les diferències en els horaris que hi ha entre les escoles públiques i les concertades. Asseguren que les hores de més d'escolarització que fan, sobretot a la secundària, els alumnes de l'escola concertada és un greuge comparatiu per a aquells que aposten pel sistema públic, ja que no tenen tantes hores lectives. Aquest decàleg que conté onze mesures pretén evitar que s'arraconi alumnes amb una situació desfavorable i mantenen que l'escola pública sigui una eina per aconseguir la igualtat d'oportunitats sense tenir en compte l'origen, la cultura o la situació econòmica familiar de les persones.

Summary: Les AMPA dels centres d'alta complexitat presenten mesures per evitar la segregació escolar


El Govern ha tancat aquest dijous el període d'inscripció per ser col·laborador del referèndum de l'1 d'octubre amb 47.498 persones. És la xifra que s'ha aconseguit en una setmana, des que es va posar en marxa. "Es tracta d'una demostració de la força i voluntat de la ciutadania de Catalunya per fer possible aquesta fita democràtica", diu l'executiu català en un missatge a la pàgina web 'ref1oct.cat'. L'executiu es limita a afegir que properament els inscrits rebran indicacions. També a través de Twitter, el Govern informa que la xifra d'inscrits aconseguida són "més dels necessaris". Aquest dijous el TSJC va ordenar la clausura del formulari d'inscripció de col·laboradors, però el Govern assegura que l'ha tancat voluntàriament.

Summary: El Govern tanca la inscripció per ser col·laborador de l'1-O amb 47.498 persones


El Departament de Salut, després d’una reunió amb el president de la Generalitat, Quim Torra; el vicepresident del Govern i conseller d’Economia i Hisenda, Pere Aragonès, i la consellera de Salut, Alba Vergés, ha anunciat aquest dissabte al matí el nomenament de Josep Maria Argimon Pallàs com a nou secretari de Salut Pública, càrrec que compatibilitzarà amb el de director gerent de l'Institut Català de la Salut (ICS). Argimon agafa el relleu després que l’anterior secretari, Joan Guix, deixés el passat mes de juny el càrrec per motius de salut. El nomenament serà efectiu dimarts vinent al Consell Executiu. Segons un comunicat de Salut, l’encàrrec de simultanejar la secretaria de Salut Pública i l'ICS té per objectiu maximitzar la sincronia entre la màxima autoritat en l’àmbit de la vigilància i control de la salut pública amb el conjunt de la xarxa assistencial en l’actual situació epidemiològica i en col·laboració amb el CatSalut. Entre les seves funcions, i en coordinació amb la recent creada Oficina Covid, Argimon assumeix de forma immediata la tasca d’integrar els esforços de vigilància de casos covid-19 amb els diferents nivells assistencials partint de l’àmbit de l’atenció primària i en clau territorial i de país. Josep Maria Argimon és epidemiòleg, llicenciat en medicina i doctor per la Universitat Autònoma de Barcelona (UAB), especialista en medicina preventiva i salut pública per l’Hospital Universitari de Bellvitge (HUB); diplomat en epidemiologia i estadística per la Universitat Pierre et Marie Curie París IV; màster en atenció sanitària basada en l’evidència per la Universitat d’Oxford i màster en epidemiologia i planificació sanitària per la Universitat de Gal·les. També ha estat consultor internacional a l’Amèrica Llatina per a la Unió Europea i l’Agència Alemanya de Cooperació. És autor de llibres i articles sobre epidemiologia clínica, planificació sanitària i salut pública. Argimon va ser nomenat director gerent de l'ICS el juny del 2018, i ha desenvolupat diferents responsabilitats al Sistema de Salut de Catalunya. Entre setembre 2012 i fins al gener del 2016 va ser el director de l’Agència de Qualitat i Avaluació Sanitàries de Catalunya (AQuAS). Des de febrer del 2016 i fins al juny de 2018 va ser subdirector del CatSalut.

Summary: Josep Maria Argimon substitueix Joan Guix com a secretari de Salut Pública i seguirà sent director de l'ICS


La catedràtica de la Facultat de Medicina i Ciències de la Salut de Reus María José Figueras ha estat elegida nova rectora de la Universitat Rovira i Virgili amb el 51,21% dels vots. Figueras s'ha imposat a Josep Anton Ferré, que ha ocupat el càrrec els darrers quatre anys, i que ha obtingut el 48,79% dels vots. Així, Figueras s'ha convertit en la primera dona rectora de la URV. Els comicis han tingut un índex de participació del 16,08%. L'escrutini s'ha allargat a causa de la quantitat de vots, i sobretot perquè al campus Sescelades, un dels punts on hi ha hagut més participació, s'ha hagut de repetir el recompte. Ferré ha felicitat Figueras pels resultats i li ha desitjat un període "profitós". D'altra banda, la nova rectora - que si no hi ha al·legacions, es proclamarà de manera definitiva el 21 de maig- ha afirmat que treballarà, amb el seu equip, per "portar la universitat a la màxima excel·lència". L'elecció del rector es fa per vot universal i ponderat per sectors. Així, els vots ponderen d'acord amb els coeficients fixats per la llei i l'Estatut de la URV. En el resultat final, el vot de PDI doctor amb vinculació permanent pesa un 51%; el de l'estudiants un 26%; el del PAS un 12%, i el de la resta del PDI un 11%. En vots ponderats, Figueras s'ha endut 4.415 vots mentre que Ferré se n'ha endut 4.206. Per sectors, dels 486 membres del Personal Docent i Investigador (PDI) doctor permanent han votat el 84,36%; de l’altre PDI, que eren 1.591, el 30,6%; del PAS, 699 membres, el 84,26%; i dels estudiants, 13.295, el 9,18%.  Els resultats de les eleccions estaven previstos que es fessin públics al voltant de les sis de la tarda, una hora després que es tanquessin els col·legis. Amb tot, el resultat no s'ha fet públic fins a les passades les vuit, més de dues hores després de l'esperat, ja que algunes taules tenien molta quantitat de vots i l'escrutini ha estat més dificultós. A més, al campus Sescelades els vots recomptats no han encaixat la primera vegada i s'ha hagut de repetir. De moment, la candidatura de Figueras s'ha proclamat de manera provisional fins al 18 de maig, mentre estarà obert el període d'al·legacions. La proclamació definitiva es farà el 21 de maig. Figueras, que ha afirmat que s'ha sentit molt estimada durant la campanya, ha agraït a Ferré la feina feta: "la seva experiència ens ha portat on estem i nosaltres venim per continuar a convertir la universitat en un referent en qualitat docent, recerca i transparència", ha assegurat en roda de premsa un cop s'han conegut els resultats. En la mateixa línia, ha dit que el comiat amb el fins ara rector ha estat "molt cordial" i que el traspàs es farà amb aquest mateix tarannà: "canviem de cantó però seguim sent els mateixos". Figueras ha afirmat que se sent orgullosa de com funciona la universitat i que no entra amb la intenció de canviar-ho tot, sinó de treballar per millorar allò que no funciona. Figueras, catedràtica de l'àrea de Microbiologia, convertida en la primera dona rectora de la URV, s'ha mostrat esperonada que així s'obri la possibilitat que hi pugui haver "moltes altres dones després". Segons els seus càlculs, ella es convertirà en la sisena rectora que hi ha al càrrec ara mateix a Espanya. Sobre el que farà a partir d'ara, la nova rectora ha afirmat que treballaran per impulsar "una universitat de tothom i per a tothom, sense ser exclusiva de ningú". Preguntada per si s'esperava els resultats, Figueras ha afirmat que aquest dimarts al matí s'havia aixecat pensant que la feina estava feta i que només calia que la comunitat universitària decidís.  El nou equip de govern el formarà Laura Román com a secretària General i Responsable d’Igualtat, Ercilia García, vicerectora de Personal (PDI/PAS), Domènec Puig, vicerector de Programació Acadèmica i Docència; Francesc Díaz,vicerector de Recerca i Planificació Científica, Francisco Medina, vicerector d’Innovació i Transferència del Coneixement; Maria Bonet, vicerectora d’Estudiants i Ocupabilitat, John Style, vicerector d’Internacionalització; Cori Camps, vicerectora de Relacions Institucionals, Cultura i Compromís Social; i Josep Ribalta, director de l’Escola de Doctorat. Les eleccions han estat un frec a frec entre els dos candidats, amb uns resultats molt ajustats. "Al Campus Sescelades ens han donat una petita diferència amb 14 vots, a favor de Ferré, i ha estat la confiança dels estudiants i el PAS el que ha fet decantar la nostra candidatura", ha explicat Figueras. Ferré, catedràtic de Mecànica de Fluids a l’Escola Tècnica Superior d’Enginyeria Química (ETSEQ), ha dit que els resultats demostren que la comunitat ha optat per l’altra candidatura. i que ell, juntament amb el seu equip, tornaran a la feina de professors a la universitat.

Summary: María José Figueras és elegida nova rectora de la URV amb el 51,21% dels vots


La Xarxa Sanitària i Social de Santa Tecla, dedicada a la prestació de serveis sanitaris i socials, ha reforçat la seva àrea social amb la incorporació de Joan Aregio com a adjunt a la direcció general i gerent de l'àrea social de l'organització. Aquesta reestructuració respon, segons la institució, a la voluntat de “potenciar l'activitat social i la vocació de servei de l'organització, en constant creixement des de la seva creació l'any 2004 amb la posada en marxa del Centre Especial de Treball Santa Tecla per a persones amb discapacitat intel·lectual”. En les seves atribucions com a adjunt a la direcció de la Xarxa Santa Tecla, Joan Aregio assumeix també la responsabilitat en les àrees de recursos humans i serveis jurídics. El tarragoní Joan Aregio ha ocupat diversos càrrecs a l’Ajuntament de Tarragona, la Diputació i la Generalitat. En els darrers anys, havia estat secretari d'Ocupació i Relacions Laborals del Departament d'Empresa i Ocupació (2014-2016) i titular de la secretaria d'Empresa i Competitivitat del Departament d'Empresa i Coneixement, càrrec que va deixar a mitjan 2018. El passat mes de juny es va reincorporar a la seva plaça a l'Agència Catalana de l'Habitatge.

Summary: Joan Aregio, nou adjunt a la direcció de la Xarxa Sanitària i Social de Santa Tecla


El primer secretari del PSC, Miquel Iceta, ha fet una proposta 'in extremis' al president de la Generalitat, Carles Puigdemont, demanant-li que vagi al Senat per oferir "un pacte d'Estat per a Catalunya". Segons Iceta, l'altra opció passa només per convocar eleccions autonòmiques i així evitar l'aplicació del 155. "Sortir de la legalitat era provocar el xoc de trens. Per evitar-lo: convocar eleccions o anar al Senat per oferir Pacte d'Estat x Catalunya", ha piulat aquest dissabte el líder del PSC al seu compte de Twitter, en plena reunió extraordinària del Consell de Ministres per aprovar les mesures de l'article 155 a Catalunya. De fet, Iceta s'hauria reunit en les últimes hores amb el president Puigdemont en un últim intent perquè reculés en les seves tesis independentistes i de possible aixecament de la DI. La reunió –celebrada ahir divendres- no ha estat confirmada oficialment per fonts socialistes. El que sí va transcendir dimarts passat va ser una carta enviada per Iceta al president Puigdemont per tal que convoqués els presidents dels grups parlamentaris abans de l'aplicació de l'article 155, i així poder "traslladar-li les nostres respectives opinions al voltant de la resposta al requeriment del govern d'Espanya que té l'origen en la sessió parlamentària del passat 10 d'octubre".

Summary: Iceta proposa a Puigdemont anar al Senat per oferir "un pacte d'Estat per a Catalunya"


La reunió coincideix amb el compte enrere per inaugurar la setmana vinent una nova edició del Congrés Mundial de Mòbils ACN Barcelona.-El president de la Generalitat, Carles Puigdemont, s’ha reunit aquest dimarts a la tarda amb el conseller delegat de la GSMA (la patronal que organitza el Mobile World Congress), John Hoffman, al Palau de la Generalitat. A la trobada també hi ha assistit el director de la Fira de Barcelona, Constantí Serrallonga, com a representant de l’entitat que tornarà a ser l’amfitriona del Congrés Mundial de Mòbils. Precisament, el MWC tindrà lloc la setmana vinent, entre el 22 i el 25 de febrer, al recinte de Gran Via de la Fira de Barcelona i caldrà veure si enguany se supera la xifra de 93.000 assistents i més de 430 milions d’euros d’impacte sobre l’economia de Barcelona que va tenir en l’edició de 2015.

Summary: El president Puigdemont rep el conseller delegat de la GSMA i organitzador del MWC, John Hoffman, a la Generalitat


El ple de l’Ajuntament de Barcelona ha aprovat definitivament una modificació del Pla especial d’ordenació dels establiments comercials destinats a la venda d’articles de record a la ciutat amb els vots a favor de tots els grups i l’abstenció de Cs, PP i la CUP. Amb l'aprovació d'aquest pla, s'amplia la prohibició d’obrir noves botigues de 'souvenirs' als entorns de la Sagrada Família, al barri de Sant Antoni i a les zones del voltant del Camp Nou, el Parc Güell i de la Casa Vicens. Així, la mesura té com a objectiu actualitzar l’actual normativa, que ja limita l’obertura d’aquests establiments a Ciutat Vella i àmbits més reduïts del Parc Güell i de la Sagrada Família "per mantenir l’equilibri dels barris i protegir el comerç tradicional", segons ha indicat l'Ajuntament. Aquest pla, aprovat l’any 2008, tenia com a objectiu limitar, en determinats entorns urbans de la ciutat que començaven a patir la massificació turística, la presència de noves botigues de 'souvenirs' turístics pel seu impacte en el paisatge urbà i en els entorns urbans d’especial interès cultural. Les activitats incloses en aquesta regulació anaven des de la venda de records típics, passant per les samarretes i gorres, fins a articles per a la llar i parament o productes típics de bijuteria i marroquineria. Inicialment es va implantar a tot el territori de Ciutat Vella i als entorns del Parc Güell i la Sagrada Família. El document, també establia uns entorns de protecció al voltant dels edificis catalogats com a béns culturals d’interès nacional.  Posteriorment, i com a resposta al creixent interès del monument de la Sagrada Família entre els turistes, el 2012 l’Ajuntament va ampliar el perímetre de limitació de la Sagrada Família en una posterior modificació del pla. A dia d’avui, el govern municipal ha considerat que l’augment progressiu del turisme a la ciutat i la desaparició de l’estacionalitat feia necessari abordar una nova modificació del pla especial d’ordenació dels establiments de 'souvenirs' per tal de millorar la coexistència de l’activitat turística amb l’activitat diària dels ciutadans que viuen i treballen en àrees amb un gran nombre de visitants.   Segons l'Ajuntament, l’objectiu també és protegir el teixit comercial dels barris, evitant que l’obertura d’aquest tipus d’establiments acabi desplaçant el comerç tradicional, amb els inconvenients que aquest fet també genera per la qualitat de vida dels ciutadans. La modificació del pla inclou, com a element principal, l’ampliació dels perímetres d’especial protecció de la ciutat en els quals es limita l’obertura d’aquests tipus d’establiment. Aquesta engloba els entorns de la Sagrada Família i Sant Antoni, a l’Eixample; del Camp Nou, a les Corts; del Parc Güell, a Gràcia i Horta-Guinardó, i de la Casa Vicens, a Gràcia i Sarrià-Sant Gervasi.  A banda, també s’aprofita el canvi de normativa per ajustar els perímetres, entorns i àmbits vigents; millorar els entorns de protecció dels edificis catalogats com a Béns Culturals d’Interès Nacional (Nivell A) i clarificar la normativa vigent. Sagrada Família L’ampliació de l’entorn de la Sagrada Família creix per tota l’avinguda Gaudí (àmbit 43) i en 6 illes més de la zona situada entre el passeig de Sant Joan (àmbit 42), l’avinguda Diagonal i els carrers de Nàpols i Rosselló.  En total, 15 illes més d’aquests entorns queden incorporades en l’àmbit de prohibició de l’obertura de nous establiments de venda de productes de regal destinats al consum del turisme. Aquests territoris s’incorporen a l’àmbit de prohibició amb les mateixes condicions que la resta, és a dir, s’hi aplicarà la mateixa norma.

Summary: Barcelona amplia la prohibició d'obrir noves botigues de 'souvenirs'


El sindicat SAP-FEPOL ha criticat que patrulles dels Mossos d'Esquadra de Figueres van haver de fer de "taxistes" dels bombers durant el gran incendi de la Ribera d'Ebre. El sindicat té constància que això va passar en dues ocasions el cap de setmana passat i reclama al Departament d'Interior que hi posi fre. El SAP-FEPOL sosté que es poden llogar vehicles per als Bombers –diu que això ja es va fer el dia del referèndum- o que també es poden buscar sistemes alternatius per evitar "hipotecar les poques patrulles policials que a dia d'avui encara treballen". En aquest sentit, el SAP-FEPOL recorda que, "a la manca d'efectius que pateix el cos", s'hi ha de sumar el fet que encara s'estiguin mobilitzant agents per al dispositiu Toga (el que vigila permanentment els edificis judicials). El SAP-FEPOL explica que, durant l'última reunió que els sindicats van mantenir amb la Prefectura, un dels temes que es va posar sobre la taula va ser la gestió del gran incendi de la Ribera d'Ebre. Aquí, tots ells van elevar una queixa conjunta, perquè durant el dispositiu els Mossos d'Esquadra no van disposar "d'aigua i menjar". El SAP-FEPOL, però, va més enllà i també ha reclamat al Departament d'Interior que els Mossos d'Esquadra deixin de fer de "taxistes" dels bombers en cas que hi torni a haver un incendi. "Sense que se'ns mal interpreti, però davant la manca d'efectius extrema que pateix el cos, no ens podem permetre que patrulles del torn ordinari hagin de portar bombers; i per contra, no es busquin sistemes alternatius que evitin hipotecar efectius i deixin descobertes Àrees Bàsiques Policials", subratlla el sindicat en un comunicat. Des del SAP-FEPOL tenen constància que, com a mínim, aquesta situació es va viure en dues ocasions. La primera va ser divendres passat, quan mossos de Figueres "van haver de recollir" bombers dels parcs de La Pera (Baix Empordà) i Girona "per portar-los a la Torre de l'Espanyol".  La segona va ser dissabte a la tarda, "quan efectius policials del torn ordinari de la mateixa ABP van haver de dur bombers de Figueres a Gandesa". "Això va provocar que l'àrea de Figueres quedés malmesa d'efectius policials", afegeix el sindicat.  Lloguers o mesures alternatives Per això, el SAP-FEPOL reclama al nou comissari en cap "la necessitat" de buscar "mesures alternatives" que evitin "hipotecar les poques patrulles policials que avui dia encara treballen". Com a solució, per exemple, el sindicat proposa que es lloguin vehicles per als bombers, i recorda que aquesta mesura ja es va dur a terme durant "el gran dispositiu" que es va muntar pel referèndum de l'1-O. "I és que a la manca d'efectius que patim, se li ha d'afegir que el cos dels Mossos d'Esquadra encara han d'assumir el dispositiu Toga, que hipoteca una dotació per garantir la vigilància dels edificis policials", subratlla el comunicat. "Per tant, instem la Prefectura i el Departament d'Interior a buscar mesures alternatives que assegurin que els policies facin de policies i deixin de fer de taxistes", conclou l'escrit del SAP-FEPOL.

Summary: El SAP-FEPOL critica que mossos de Figueres van haver de fer de "taxistes" dels bombers pel foc de la Ribera d'Ebre


El director de 'La sombra de la ley', Dani de la Torre, creu que la història ha demostrat que "els conflictes se solucionen parlant i no a cops". De la Torre ho ha declarat comparant la situació actual amb la de la Barcelona dels 20 amb reivindicacions laborals i feministes, que ha volgut retratar a la pel·lícula de gàngsters, que s'ha estrenat al Festival de Sitges a la Secció Òrbita, sis dies abans que arribi als cinemes. En declaracions a l'ACN, De la Torre ha dit aquest ara es viuen els mateixos problemes que als 20 perquè hi ha "una part de la societat que no escolta a l'altra part, una part no parla amb l'altra i es vol imposar. Això mai ha funcionat". La cinta compta amb producció catalana. La pel·lícula se situa a l'any 1921 a l'estat espanyol que viu enfrontaments entre gàngsters i anarquistes. En aquest ambient tens, el policia Aníbal Uriarte és enviat a Barcelona per a col·laborar, amb la comissaria local, en la detenció dels culpables del robatori a un tren militar. Aníbal però haurà de tractar amb companys seus corruptes, amb el manipulador cap d'un cabaret i amb els seus propis sentiments quan coneix a una jove lluitadora anomenada Sara.

Summary: Dani de la Torre: "Els conflictes se solucionen parlant i no a cops"


“Si anem a eleccions ens donen la campanya feta perquè que guanyi Cs no ha servit de molt i que guanyin els independentistes tampoc perquè no haurien estat capaços de formar Govern”, afirma el socialista ACN Barcelona.-El primer secretari dels socialistes i president del grup parlamentari del PSC-Units, Miquel Iceta, s’ha compromès aquest dissabte a acudir al Tribunal Constitucional (TC) si els independentistes no retiren la reforma de la llei de Presidència presentada per JxCat i l’acaven aprovant, malgrat el dictamen del Consell de Garanties Estatutàries. “Sense dubte, ho portarem al TC. Seria un error monumental aprovar la reforma. Nosaltres farem tots els esforços per mantenir les institucions dins la llei. Si persisteixen i no la retiren, la recorrerem al TC”, ha sentenciat, en declaracions a la premsa abans de visitar la Fira d’Abril de Catalunya. I és que per al socialista, seria irresponsable “repetir els greus errors de la legislatura anterior” i per això ha “recomanat als independentistes fer cas del Consell de Garanties”.   En aquest sentit, Iceta ha recordat al sobiranisme que els fets de la legislatura anterior “van deixar clar que la via unilateral no serveix i que té conseqüències per al país i per a persones concretes”. És per això que creu que el fet de no retirar la llei després del dictamen fa pensar que “es corre el risc de no fer cas al Consell de Garanties”. “El que convindria és que es renunciés a reformar així la llei. Si no, seria tant com dir que els és igual el parer de els institucions catalanes i del Consell de Garanties”, ha afegit.  De la mateixa manera, ha considerat que el fet que des de JxCat s’obrin a escollir un quart candidat per a la investidura i que el PDeCAT reclami que sigui de consens fa que s’allunyi el fantasma de les eleccions repetides. Malgrat això, Iceta avisa que encara hi ha “un alt risc d’una nova convocatòria electoral perquè no es posen d’acord” els independentistes. El socialista considera que aquest escenari “no seria bo per al país”, però manté que deixaria en molt mala posició al sobiranisme i a Cs.  “A nosaltres –el PSC- ens donarien la campanya feta. Que guanyi Ciutadans no ha servit de molt, i que guanyin els independentistes al Parlament tampoc, perquè si anem a eleccions vol dir que no haurien estat capaços de posar-se d’acord i formar Govern. Si es volen resultats diferents, s’ha d’actuar de forma distinta”, ha etzibat.

Summary: Iceta portarà al TC la reforma de la llei de Presidència si els independentistes l’aproven


El president de Societat Civil Catalana, Fernando Sánchez Costa, ha considerat "un gol per l'escaire" a l'Estat la sentència del Tribunal de Justícia de la Unió Europea (TJUE) sobre la immunitat del líder d'ERC, Oriol Junqueras, com a eurodiputat. En una entrevista amb l'Agència Catalana de Notícies (ACN), ha lamentat que l'Estat espanyol "ha jugat massa al 'catenaccio', a la defensiva", i no s'ha plantejat "guanyar el partit". "Quan jugues només a la defensiva i et marquen un gol, llavors és una situació complicada i difícil", ha dit, per la qual cosa ha demanat "al conjunt d'Espanya" que es prengui "molt seriosament el que passa a Catalunya i que tingui una estratègia de mitjà i llarg termini". "Que inverteixi recursos, que inverteixi intel·ligència, que posi en marxa projectes culturals, mediàtics i diversos que permetin aquest relligament" dels catalans amb l'Estat. Cal "un relat il·lusionant", ha conclòs. Sánchez Costa ha rebutjat les veus que s'han alçat contra la Unió Europea arran de la decisió del TJUE i ha defensat el projecte comunitari. "Hi creiem fermament i, per tant, acatem les sentències i el que ens diguin les institucions europees, però això no vol dir que no expressem la nostra decepció davant de determinades respostes", ha advertit. I és que el president de Societat Civil Catalana percep "un cert flaire anti-Espanya" per part dels països del nord d'Europa: "Existeix un cert complex de superioritat que nosaltres rebutgem i denunciem". Aquesta mala fama de l'Estat s'ha vist agreujada pel fet que l'independentisme "ha jugat molt bé les seves cartes internacionals" i ha dut a terme "una diplomàcia molt del segle XXI, basada en relacions informals amb la societat civil i els mitjans de comunicació". Tot plegat, ha afirmat Sánchez Costa, mentre el Ministeri d'Afers Exteriors "segueix sent una mena d'elefant difícil de moure's en el teixit i realitat digital del segle XXI". Per això, ha exigit "una acció molt més enèrgica, forta i intel·ligent per part de la diplomàcia espanyola" per fer front al relat independentista. El president de l'entitat creu que l'Estat "viu una crisi d'autoestima molt forta", comparable a la de la pèrdua la sobirania espanyola a Cuba, Puerto Rico i les Filipines de l'any 1898, "i això només se supera amb un projecte fort i il·lusionant" i amb un "gran pacte d'estat". Aquest pacte, però, ha de passar també perquè els partits estatals "siguin incapaços d'asseure's i pensar en gran, en global", i no deixin la governabilitat en mans de l'independentisme. "Com pot ser que a Catalunya sempre i sistemàticament es posi d'acord l'independentisme per construir governs sòlids davant d'aquell objectiu comú i a la resta d'Espanya siguem incapaços d'una estratègia mínima i fonamental per defensar la nostra Constitució?", ha preguntat. Sánchez Costa no ha volgut concretar cap alternativa a un pacte del PSOE amb ERC per a la investidura de Pedro Sánchez com a president espanyol, però ha subratllat que "un govern d'àmplia base constitucional pot tenir múltiples formes". "Clar que es pot parlar amb l'independentisme. Nosaltres hem defensat sempre el diàleg dintre de la llei i de les institucions, però no pot ser que el govern d'Espanya depengui d'aquells que volen trencar el nostre país", ha conclòs.

Summary: Societat Civil Catalana creu que la sentència del TJUE sobre Junqueras és "un gol per l'escaire"


El fins ara ministre lamenta que amb la decisió paga la multa a Hisenda "dues vegades" ACN Madrid.-Màxim Huerta ha dimitit aquest dimecres a la tarda com a ministre de Cultura i Esport només una setmana després d'haver pres possessió del càrrec després de la polèmica per haver defraudat 218.322 euros a Hisenda entre el 2006 i el 2008. Malgrat declarar-se "absolutament innocent", ha explicat en una roda de premsa a la seu del ministeri que marxa pel "bombardeig" i "l'atac" que només "busca minar el projecte de regeneració i transparència del president Sánchez". "No ho permetré", ha reblat. En aquest sentit, la lamentat haver pagat la "multa" dues vegades, primer abonant l'import a Hisenda amb efectes retroactius i ara amb la dimissió. "Soc conscient que la innocència no val per a res", ha afegit, davant d'una societat "ofegada pel soroll" i per la "desinformació interessada".  En un discurs tancat i sense admetre preguntes, el fins ara ministre ha assegurat que pren la decisió de dimitir de "manera autònoma" i pensant en les dues coses amb les quals més creu, "la cultura i la transparència". En aquest sentit, ha argumentat que per defensar "allò que estimes", a vegades un s'ha "de retirar". "Estimo la cultura i per això em retiro. Me'n vaig amb humilitat amb la que vaig arribar fa set dies, me'n vaig agraït pels suports i la confiança rebuda", ha insistit.  Així mateix, ha recordat que va arribar al ministeri fa una setmana "il·lusionat" i "conscient" alhora de tota la feina que el país tenia "per davant" i marcant-se com a objectiu "recuperar" la major riquesa que té un país: la cultura. També ha assegurat ser conscient que la proposta Sánchez era un "honor" però també sent conscient que acceptava un compromís "més important" que la seva carrera, la seva vida personal i els seus meus projectes de futur. "Sabia que el meu nomenament seria qualificat d'extravagant i es convertiria en blanc de crítiques per haver treballat per un mitjà que tothom veu i tothom demonitza", ha lamentat. "Estic al corrent dels pagaments amb Hisenda" Màxim Huerta també ha aprofitat la compareixença davant dels mitjans per insistir que està "al corrent" dels pagaments amb Hisenda i ha defensat que el que va fer "no era il·legal en aquell moment".  Amb tot, assegura va decidir pagar a Hisenda "convençut de la meva innocència" i va interposar un recurs judicial, que posteriorment va perdre. "No és una condemna de frau, és una pèrdua d'una demanda per reclamar els meus drets", ha volgut aclarir. Així, ha considerat que "des de fora" podrà col·laborar més en un projecte "il·lusionant" per a Espanya i ha afegit que, per sobre del personal, "hi ha tota la resta, que s'ha de salvaguardar". "Continuaré treballant per la cultura com ho fan la resta de ciutadans del país", ha conclòs.

Summary: Huerta dimiteix tot i sentir-se "absolutament innocent" per protegir "el projecte de regeneració de Sánchez"


L'Ajuntament de Berga ha obtingut una subvenció d'un milió d'euros de la Diputació de Barcelona per l'adequació i modernització del polígon industrial de La Valldan. Els diners obtinguts formen part del Pla Xarxa de Governs Locals 2016-2019 i té l'objectiu de millorar la qualitat dels polígons de la demarcació de Barcelona a través d'inversions d'alt impacte adreçades a incrementar la competitivitat de les empreses que hi estan implantades. L'Ajuntament de Berga va presentar un avantprojecte que inclou 9 actuacions que serviran per impulsar la millora de les infraestructures i els serveis del polígon construït durant els anys 70 del segle passat per part de l'Institut Nacional d'Urbanització (INUR), una institució vinculada al Ministeri d'Obres Públiques i Urbanisme de Madrid.  El consistori berguedà va sol·licitar una ajuda de poc més d'un milió d'euros i la subvenció rebuda es fraccionarà en tres períodes corresponents als exercicis 2018, 2019 i 2020. Alguns dels projectes que es faran amb els diners de la Diputació de Barcelona són el desplegament de la xarxa d'aigua calenta; el soterrament de la fibra òptica; l'adequació dels vials d'accés de vianants al polígon; millores a la calçada; la creació d'aparcament al carrer Germans Farguell o la instal·lació de panells informatius amb el plànol i el directori d'empreses i carrers del polígon.   El regidor d'Urbanisme de l’Ajuntament de Berga, Oriol Camps, ha valorat "la solidesa del projecte avalada pel resultat del procés de concurrència competitiva que situa el projecte entre els cinc millors de la demarcació de Barcelona per davant d'altres projectes de territoris amb una tradició industrial destacada" i ha matisat que "els diners de la concessió representen al voltant d'un 20% de la inversió necessària que caldria realitzar al polígon per portar a terme l'actualització de la totalitat de les instal·lacions i serveis d'aquesta zona industrial".

Summary: Berga rep un milió d'euros de la Diputació de Barcelona per modernitzar el polígon industrial de La Valldan


El FIMPT (Festival Internacional de Música Popular i Tradicional) ha sumat al cartell de l’edició 2018 el grup colombià Puerto Candelaria. La formació, originària de Medellín i caracteritzada pel domini de la cúmbia, obrirà el divendres 15 de juny les actuacions a la plaça del Port, on s'ubicarà l'escenari principal. Amb aquesta incorporació, la regidora de Cultura Teresa Llorens ha destacat que es referma la voluntat del FIMPT "de ser punt de trobada per la gent de la música popular i tradicional, pels nous creadors, tant de dins com de fora el país". Puerto Candelaria s'afegeix a la confirmació de l'acordionista basc Kepa Junkera, que presentarà a Vilanova l'espectacle Fok. El FIMPT s'allargarà fins el 17 de juny i, a banda de la plaça del Port, també oferirà concerts al Teatre Principal i a la plaça de la Vila.

Summary: El grup colombià Puerto Candelaria obrirà el FIMPT 2018


L'Associació Geoparc Conca de Tremp-Montsec està ultimant la redacció d'un estudi comparatiu entre el territori aspirant i l'adjacent Geoparc Mundial de la UNESCO de Sobrarbe per determinar si existeix un patrimoni geològic similar. Aquest és el requeriment que va fer el Consell Mundial de Geoparcs de la UNESCO (UGGpC) a la candidatura Geoparc Conca de Tremp-Montsec per poder aconseguir el certificat de la UNESCO. L'Associació ha decidit entregar l'estudi aquest juliol i que es debati a finals de setembre al Congrés Mundial de Geoparcs que se celebrarà a Xina. D'aquesta manera la resolució de la candidatura de Tremp es debatrà amb les noves candidatures que opten a Geoparc aquest 2017, segons ha explicat el president de l'Associació, Joan Ubach. La resolució definitiva es coneixerà a principis del 2018. Ubach ha explicat que l'estudi que s'està redactant demostra que la candidatura de la Conca de Tremp-Montsec i la del Sobrarbe són complementaries i no excloents i ha afegit que la candidatura del Pallars Jussà compta amb elements únics com les restes del coll de dinosaure més grans d'Europa. Altres recomanacions que s'han fet a la candidatura són: la millora de la visibilitat del Geoparc candidat hauria de ser millorada amb una millor utilització del logo del Geoparc i una imatge de marca coherent a través del territori; el reforç del treball en xarxa amb altres Geoparcs Mundials de la UNESCO a escala regional, nacional i mundial; i la contribució activament a les conferències internacionals i reunions dels Geoparcs Mundials de la UNESCO. Ubach ha destacat un seguit d'activitats que s'han realitzat aquest any amb l'objectiu de donar a conèixer aquest territori i la marca Geoparc. Ubach ha parlat del 1r Geolodía, la participació en la setmana dels Geoparcs europeus amb un seguit d'activitats i la participació en les 8es Olimpíades de Geologia de Catalunya. El president de l'Associació Geoparc Conca de Tremp-Montsec ha reconegut que ja estan actuant com a Geoparc i que l'única cosa que els manca és el reconeixement de la UNESCO. Ubach confia que aquest reconeixement arribi sobre el mes de gener del 2018 quan es conegui el veredicte definitiu de l'executiva de la UNESCO. Per a la gestió del projecte Geoparc Conca de Tremp-Montsec es va constituir el 15 de setembre de 2015 l'Associació Geoparc Conca de Tremp -Montsec. La formen un total de 19 municipis de quatre comarques (Pallars Jussà, Noguera, Pallars Sobirà i Alt Urgell) i dos consells comarcals (Pallars Jussà i Noguera). Aquesta Associació garanteix la governança i la capacitat de desenvolupar el territori.

Summary: El Geoparc Conca de Tremp ultima un estudi comparatiu amb el Sobrarbe per aconseguir la candidatura de la UNESCO


La Comissió Europea ha demanat al seu personal que hagi estat en zones afectades pel coronavirus que treballin des de casa durant dues setmanes. Mentre l'Eurocambra ha fet la mateixa recomanació per a tots els treballadors que hagin estat al nord d'Itàlia, l'executiu europeu només ho veu necessari si han estat als 11 municipis italians en quarantena a Llombardia. La CE també ha avisat als seus funcionaris que evitin viatjar a la regió per feina i mantinguin els contactes per via digital.

Summary: La Comissió Europea demana al seu personal que hagi estat en zones afectades pel coronavirus que treballi des de casa


El Departament de Cultura i el Consorci de Serveis Universitaris de Catalunya (CSUC) han signat un conveni per integrar els registres bibliogràfics del catàleg del Centre de Documentació de la Direcció General de Política Lingüística en el Catàleg Col·lectiu de les Universitats de Catalunya (CCUC). La inclusió dels registres bibliogràfics de Política Lingüística al CCUC suposa incrementar en 24.000 obres l’oferta d’informació bibliogràfica a la comunitat universitària i investigadora, i també facilitar el préstec interbibliotecari i l’accés directe a nombrosos documents digitalitzats. El Centre de Documentació de la Direcció General de Política Lingüística està especialitzat en legislació lingüística, política i planificació lingüística, sociolingüística, lingüística aplicada i matèries afins. És un dels centres més importants de la Unió Europea en la seva matèria junt amb l’European Bureau for Lesser-Used Languages (EBLUL) i l’Helduen Alfabetatze eta Berreuskalduntzerako Erakundea (HABE) i el més gran de l’Estat espanyol.  Ofereix servei d’assessorament documental, confecciona productes documentals segons perfil d’usuari i és de lliure accés a estudiants i recercadors en temes relacionats amb la llengua. També ofereix la possibilitat d’organitzar esdeveniments lingüístics juntament amb entitats del sector.   El CSUC està integrat per la Generalitat de Catalunya, la Universitat de Barcelona, la Universitat Autònoma de Barcelona, la Universitat Politècnica de Catalunya, la Universitat Pompeu Fabra, la Universitat de Girona, la Universitat de Lleida, la Universitat Rovira i Virgili, la Universitat Oberta de Catalunya, la Universitat Ramon Llull i la Universitat de Vic.

Summary: Cultura posa un dels fons sociolingüístics més importants d'Europa a l'abast de la comunitat universitària


Sánchez Llibre afirma que no farà cap visita institucional però apunta que "una altra cosa és la meva agenda privada" ACN Barcelona.-El president de Foment, Josep Sánchez Llibre, ha titllat la presó preventiva "d'inhumana" i ha lamentat que els consellers empresonats encara estiguin tancats tot i no haver-se dictat cap sentència. Sánchez Llibre ha recordat que entre els presos "hi tinc amics a qui tinc molta consideració" i ha explicat que no els farà cap visita institucional com a president de la patronal, tot i que "una altra cosa és la meva agenda privada". "Una cosa és que hi hagi sentència hagis de complir la condemna i una altra cosa és que no hi hagi sentència i hagis d'estar tants mesos dins de la presó. Tinc amics que estan empresonats tant d'ERC com del PDeCAT i m'agradaria que no hi hagués ningú a la presó", ha comentat en una trobada amb mitjans de comunicació. Sánchez Llibre, que va ser diputat de CiU a Madrid durant diverses legislatures, també ha assenyalat que el fet que la presó preventiva es pugui allargar fins a tres anys "és una responsabilitat que tenim els que hem estat al legislatiu, els d'abans i els d'ara" i per això ha suggerit que "'s'hauria de modificar". Quant a les visites institucionals, el president de Foment ha explicat que ja ha plantejat diverses visites al president de la Generalitat i a diversos consellers; al president del Parlament, Roger Torrent; a l'alcaldessa de Barcelona, Ada Colau i als secretaris generals dels sindicats, entre d'altres.

Summary: El president de Foment carrega contra la presó preventiva i diu que és "inhumana"


Els advocats de presos i ''exiliats'', Aamer Anwar i Ben Emmerson, han demanat la llibertat dels líders independentistes per poder negociar una solució política al conflicte català. En els parlaments de la manifestació de la Diada, Anwar, advocat de Ponsatí a Escòcia, ha manifestat que ''Franco estaria orgullós de l'Espanya contemporània'' perquè considera que actua com una ''dictadura feixista'' i ha acusat l'executiu de Pedro Sánchez de fer ''terrorisme d'estat'' en comptes de treballar per una negociació pactada. Emmerson, que representa  els líders catalans davant l'ONU, s'ha mostrat convençut que Sánchez sap que l'alliberament dels presos és ''l'única esperança''  per un acord negociat. Emmerson també ha augurat que l'any vinent ''Catalunya serà una república independent''.  Anwar ha comparat la situació actual a Catalunya, amb polítics empresonats, a una negociació amb un gàngster que segresta la família i amb ''una pistola al cap'', li demana al pare ''negociació''. ''És una solució pacífica o xantatge'', ha plantejat l'advocat de Ponsatí a Escòcia, ''és negociació o terrorisme d'estat''. Per això, per Anwar creu que si realment l'executiu de Pedro Sánchez busca una ''solució política'' cal ''alliberar els presos i permetre que tots els exiliats tornin a casa''.  El representant de l'exconsellera d'Ensenyament ha recordat que l'1-O l'estat espanyol va fer el possible per ''assetjar i intimidar''  la població catalana i per això ha manifestat que Franco estaria ''orgullós de l'Espanya contemporània i d'aquest anomenat socialista Pedro Sánchez''. Anwar ha enviat un missatge optimista als catalans afegint que ''teniu les idees, els somnis, el poder de la gent i esteu a la banda correcta de la història''.  L'advocat també ha recordat que a Escòcia es va reconèixer el dret a votar. Per això, ha recordat que el dret d'autodeterminació és ''dret humà fonamental'' i que considera que ''300 d'opressió, Espanya no podrà aixafar les aspiracions de Catalunya per recuperar la seva independència''. Anwar ha afegit que admira el ''coratge'' dels presoners, els ''exiliats'' i tota la gent de Catalunya, i ha assegurat que quan el govern espanyol parla de ''decapitar'' vol dir ''silenciar un moviment i un poble'', i en aquest sentit, s'ha mostrat convençut que ''fracassaran''.  En una línia similar s'ha pronunciat Ben Emmerson, representant legal de polítics independentistes presos i de Carles Puigdemont davant les Nacions Unides que ha assegurat que Pedro Sánchez sap que ''l'única esperança'' que té per aconseguir un ''acord negociat'' és emprendre alguna ''acció decisiva'' alliberant els presos polítics.  Emmerson ha recordat que demanar ''canvi polític'' no és cap delicte en democràcia, i ha defensat el dret d'autodeterminació, així com el dret a manifestar-se i a votar en un referèndum ''vinculant sense intimidació i violència''. L'advocat anglès ha augurat que l'11 de setembre de 2018 ''passarà a la història com una de les grans jornades de creació de gran país'', ja que està segur que serà la darrera celebració de la diada dins l'Estat, perquè augura que ''Catalunya serà una república independent l'any que ve''. Emmerson també ha recordat l'autor anglès Georges Orwell com a ''amic de Catalunya'' i ha citat que s'oposava al feixisme perquè ''quan una societat més s'aparta de la veritat, més detesta aquells que l'expressen''.  Emmerson també ha recordat  que Catalunya té ''molts amics que els dona suport a fora''.  Els parlaments a l'escenari de la Diagonal també han comptat amb la participació de Thomas Schulze, científica alemany membre de Foreign Friends of Catalonia que precisament en la líia d'Emmerson, ha recordat els ''amics de Catalunya'' fora del país. Per això, ha recordat que ''la gent d'Europa i el món que creu en la llibertat'' creu que la democràcia només pot sobreviure amb la participació de cadascú i que cada poble té el dret de decidir el seu futur. Per això creu que aquests ''valors'' estan darrere les peticions dels tribunals a Alemanya, Bèlgica i Escòcia que van veure que davant la dedicació democràtica i ''accions pacífiques'' es van donar ''les reaccions d'un estat on els europeus no volen viure''. Schulze ha animat als catalans a no defallir i ''fer el que cal fer'''.

Summary: Els advocats de presos i "exiliats" demanen la llibertat dels independentistes per poder negociar una solució política


El vicesecreatari de comunicació del PP, Pablo Casado, ha considerat que el tradicional discurs de Nadal del Rei ha estat un missatge d'"unitat" i d'"ambició nacional" davant de "sobiranistes i populistes". Va ser "un gran discurs d'un gran rei", ha subratllat Casado en roda de premsa, durant el qual el monarca va recordar que "no complir la llei només comporta un empobriment material i moral". En clau econòmica el PP valora que Felip VI digués que els espanyols han estat capaços d'aixecar-se i superar una crisi econòmica i un bloqueig polític". El portaveu del Partit Popular s'ha mostrat convençut que el 2017 estarà moracat per "la concòrdia i la responsabilitat" de buscar "allò que ens uneix i no allò que ens separa". En aquest sentit Casado ha posat en valor que el president del govern espanyol i líder del seu partit, Mariano Rajoy, hagi mantingut "en tot moment" la "mà estesa i els braços oberts" al diàleg amb altres forces polítiques com reclamava Felip VI al seu discurs. També ha destacat del discurs del Rei les paraules sobre la necessitat d'avançar en la creació d'ocupació, l'educació i els serveis socials, "sobretot per a aquells que més ho necessiten".

Summary: El PP veu el discurs del Rei un missatge d'"unitat" i d'"ambició nacional" davant de "sobiranistes i populistes"


L'ens es planteja com un òrgan de participació, informació i seguiment dels usuaris en les polítiques de transport públic ACN Barcelona.-El Consell Executiu ha estat informat aquest dimarts de la consulta pública que durà a terme el Departament de Territori i Sostenibilitat com a pas previ a l’elaboració del decret que ha de regular la Taula Social del Transport Públic. Amb aquesta iniciativa es desenvolupen les previsions de la Llei de finançament del sistema de transport públic, que preveu la creació d’aquesta Taula com a òrgan de participació, informació i seguiment dels usuaris en les polítiques de transport públic i, en especial, del finançament, els títols i el sistema tarifari. La composició de la Taula preveu la representació de les entitats sindicals, socials, mediambientals i de consumidors i usuaris que actuen en l’àmbit del transport públic per tal que puguin participar en l’adopció de les mesures que afecten al sistema de transport públic i cercar el màxim consens en la presa de decisions, segons un comunicat del Govern. En aquest sentit, la consulta pública que durà a terme el Departament de Territori i Sostenibilitat té com a objectiu que les diferents entitats socials vinculades al transport públic puguin formular les propostes i aportacions que estimin oportunes amb relació a la redacció d’aquest Decret. Aquestes aportacions contribuiran que la composició de la Taula reflecteixi la diversitat de realitats que conflueixen en l’entorn del transport públic, des de la perspectiva dels usuaris i de les entitats que els representen.

Summary: El Govern dona llum verda a la creació de la Taula Social del Transport Públic


Els Mossos d'Esquadra han comissat l'arma a un caçador de 69 anys de Llagostera (Gironès) per portar més bales de les permeses al seu rifle. En concret, la llei de caça permet portar com a màxim dues bales al carregador i una a la recambra. L'home en duia cinc al carregador i una a la recambra. L'actuació es va fer aquest passat quan la policia estava fent un control planificat de la caça del porc senglar al veïnat de Panedes de Llagostera quan van aturar al grup de batuda d'aquest home. El caçador ha estat denunciat com a presumpte autor d'una infracció del reglament d'armes i la llei de caça. L'arma va quedar comissada i els Mossos la van lliurar a la secció d'intervenció d'armes de la Guàrdia Civil a Girona, que és el cos competent. Les diligències seguiran ara a la Subdelegació del Govern a Girona i al Departament d'Agricultura, Ramaderia, Pesca i Alimentació.

Summary: Comissen l'arma a un caçador de Llagostera per portar el doble de bales de les permeses


El Jardi Botànic de Barcelona, dilluns, i el Museu de Ciències Naturals de Barcelona, dimarts, s'afegiran la setmana que ve al ja ampli llistat d'equipaments culturals que reobren després de la crisi del coronavirus. Tots dos tornaran amb un horari més extens, d'onze del matí a vuit del vespre, i una reducció del 50% en el preu de l’entrada fins al 30 de juny. A més, el Museu de Ciències Naturals presenta una nova mostra sobre els brots epidèmics en el segle XXI ('Outbreak. Epidèmies en un món connectat') i prorroga l’exposició temporal 'Micos. Una historia de primats. Tots dos espais oferiran ja dues activitats presencials (mitjançant dispositius mòbils) durant tot l’estiu, a més d’activitats dinamitzades que s’iniciaran més endavant. La nova exposició del Museu de Ciències Naturals de Barcelona, al Parc del Fòrum, és 'Outbreak. Epidèmies en un món connectat'. Una nova mostra que forma part d’un projecte creat pel Museu d’Història Natural Smithsonian (Washington DC) amb l’objectiu de conscienciar sobre els factors humans, animals i ambientals que contribueixen a les epidèmies per malalties infeccioses en un món globalitzat i connectat. D'altra banda, el museu prorroga fins al 29 de novembre 'Micos. Una història de primats'. Una mostra immersiva, interactiva i multisensorial dirigida a tots els públics que presenta 60 espècimens de micos que s’han naturalitzat a propòsit per a l’exposició i que es poden veure en postures dinàmiques que recreen el seu comportament en estat salvatge. Quant a l'activitat presencial, vinculada a aquesta exposició, és 'Bongo, llibertat!', és un joc de pistes que complementa la visita i que es podrà gaudir des del mòbil dels visitants, a través d'un codi QR.

Summary: El Museu de Ciències Naturals i el Jardí Botànic reobriran la setmana vinent


L'Ajuntament de Girona ha decidit aturar la tramitació del Pla Especial de la Devesa, que ja s'havia aprovat inicialment, per buscar un "ampli consens social" que consideren que ara mateix no hi ha. L'alcaldessa de la ciutat, Marta Madrenas, ha assenyalat que l'equip de govern vol ser "honest i valent" malgrat tenir una majoria política per poder tirar endavant la seva aprovació definitiva. Entre els arguments que ha donat, ha destacat que el document actual s'"allunya" del que s'havia recollit en el procés participatiu de fa tres anys, que va comptar amb la participació de més de 2.000 ciutadans. En aquest sentit, ha reivindicat la necessitat de recuperar la "il·lusió" per repensar com ha de ser aquest "gran parc urbà perquè estigui protegit i ple de vida i d'activitat, que és el que va mostrar la majoria de la ciutadania del procés participatiu". L'alcaldessa també ha subratllat que cal obrir un període de reflexió per "rebaixar tensions" sense fixar calendaris. "No tenim pressa", ha afegit. (Aquesta notícia inclou les reaccions d'ERC-MES i Cs davant l'anunci de l'aturada del pla especial)  L'alcaldessa de Girona, Marta Madrenas, ha defensat aquest dimecres la necessitat d'aturar el Pla Especial de la Devesa perquè des de l'equip de govern "no se senten prou satisfets" del document que es va aprovar inicialment en el ple del novembre de l'any passat. CiU, PSC, Cs i el PP, que sumen disset dels 25 vots, hi van votar a favor mentre que la CUP i ERC-MES es van abstenir.  El motiu principal, ha dit, és que s'"allunya" de les opinions majoritàries recollides en el procés participatiu que es va fer el 2016 i que va comptar amb la participació de més de 2.000 ciutadans. "El que volem és trobar un consens unànime davant un projecte que ha de ser un repte il·lusionant", ha afirmat.  A tall d'exemple, l'alcaldessa ha aportat la dada que prop del 90% dels participants estaven "satisfets" amb la forma amb què es feien les Fires a la Devesa. I ha defensat que aquest espai s'ha de concebre com a un "gran parc urbà, protegit i ple de vida i activitat" i no pas "com un parc natural perquè no ho és".  Per altra banda, també s'ha assegurat que aquest "parèntesi" en la tramitació administrativa del pla permetrà "accelerar" les inversions que hi ha previstes a la zona. “La setmana que ve es farà la plantació de divuit arbres que acabaran de perimetrar el Camp de Mart i a l’abril està previst transformar l’antic camp de futbol Fèlix Farró en una zona d’estada verda amb la retirada de les antigues porteries perquè la ciutadania en pugui gaudir”, ha explicat el regidor de Paisatge i Hàbitat Urbà de l’Ajuntament de Girona, Narcís Sastre. Finalment, Madrenas ha defensat la necessitat d'obrir un període de reflexió per "rebaixar tensions" entre totes les parts i que tothom pugui pensar com arribar a assolir aquest consens social que hauria de ser gairebé "unànime". És per això que no s'han fixat cap calendari. "Deixem passar el temps, no hi ha pressa", ha conclòs Madrenas.  Des de la Plataforma Salvem la Devesa ja van alertar que el Pla Especial no garantia la protecció de l'espai i van demanar que s'aturés. L'anunci d'aquest dimecres els ha "agafat per sorpresa" i han declinat fer una valoració a l'espera d'estudiar a fons el que suposa aquesta suspensió de la tramitació del pla.  Abans de donar-ho a conèixer als mitjans, l'alcaldessa ha anunciat la decisió a totes les forces polítiques representades a l'Ajuntament. ERC-MES i Cs veuen l'aturada com un "fracàs" i una "pèrdua" de temps" El grup municipal d’ERC-MES valora la decisió com a un "fracàs" de l'actual govern amb la gestió del parc. Segons la portaveu del grup, Maria Mercè Roca, "la ciutat i la Devesa han perdut sis anys d'anuncis no materialitzats, d’inversions que mai han arribat i de promeses incomplertes". I apunta a "motius polítics" i a una possible retirada del suport del PSC, que fins fa poc formava part del govern. "La situació amb els veïns no és diferent de fa uns mesos i segurament aturen la tramitació del pla per motius polítics”. Per altra banda, afirmen que van entregar al·legacions "constructives per millorar el contingut del pla" però que encara no han obtingut resposta. És per això que asseguren seguir "oberts al diàleg" per parlar de les al·legacions per "evitar perdre encara més temps". La seva prioritat passa per "vincular el projecte urbanístic amb els usos, millorar la transició entre l'espai urbà i el parc i preservar el paisatge històric de la Devesa cenyint al mínim possible la tala d’arbres". Qui també ha reaccionat davant l'anunci ha estat Ciutadans (Cs), que ha lamentat que "es perdi un altre mandat" sense haver "desencallat" el pla especial. "Si l’equip de govern té en el seu poder els documents des de fa tres anys i sap el que volien els veïns, per què no buscaven el consens des del principi?", s’ha preguntat la portaveu del partit, Míriam Pujola. Considera que aquesta aturada és una "nova evidència de l'absència de projectes de ciutat” del govern de Madrenas. Per últim, Cs veu l'aturada com a una prova de "descoordinació" amb la que treballa el govern a la que "no s'havia d'haver arribat mai". Ara bé, també han admès que el projecte era "correcte en termes generals però millorable".

Summary: ACTUALIZACIÓ:L'Ajuntament de Girona atura el Pla Especial de la Devesa per buscar un "ampli consens social" sense fixar un calendari


El conseller de Justícia, Carles Mundó, s'ha reunit aquest dimarts amb el fiscal general de l'Estat, José Manuel Maza, en un dinar a Madrid on, segons fonts del Departament, s'ha parlat abastament de la situació política catalana. Mundó ha traslladat a Maza que "la judicialització de la política o la politització de la justícia és una via equivocada", o l'ha advertit de "l'error d'insistir en la via penal per resoldre un conflicte de naturalesa política". Per la seva banda, la Fiscalia ha emès un comunicat en què omet cap referència a la situació política i explica que en la reunió s'han tractat aspectes de funcionament diari de la justícia. El conseller també té previst veure's durant les properes hores amb el ministre de Justícia, Rafael Catalá, que aquests dies és a Barcelona. Segons fonts del Departament de Justícia, el dinar celebrat al Centro Riojano de Madrid, va ser demanat per la Fiscalia General de l'Estat a través del fiscal superior de Catalunya, José María Romero de Tejada, que també hi ha assistit. és la primera vegada que Mundó i Maza es reuneixen. La trobada ha servit per tractar de temes d'interès comú que afecten la fiscalia catalana, com ara equipaments i canvis legislatius i processals.  Les mateixes fonts, però, indiquen que durant la trobada s'ha parlat abastament de la situació política catalana. En aquest sentit, Mundó ha traslladat a Maza que "és un error insistir en la via penal per resoldre un conflicte de naturalesa política" i que l'Estat dona una "resposta judicial" a un afer "estrictament polític". També l'ha advertit que la "judicialització de la política" i la "politització de la justícia" és una "via equivocada", en un moment en què hi ha processos judicials oberts contra diferents polítics catalans per fets relacionats amb el procés independentista. Per la seva banda, la Fiscalia General de l'Estat ha emès un comunicat en què informa de la reunió entre Maza i el conseller, a la que informa que també ha participat el fiscal en cap de la Unitat de Suport, José Luis Bueren. En el comunicat no es fa cap referència a la situació política a Catalunya, i limita els continguts de la reunió a un repàs a "diferents qüestions referides al funcionament diari de la justícia a Catalunya, com la implantació a la Fiscalia dels diferents sistemes i eines informàtics, així com l'estat actual dels mitjans materials i de personal al servei de la Fiscalia". El ministeri públic també assegura que durant la trobada s'ha analitzat la situació d'algunes fiscalies, com ara les de Vic i Vilafranca del Penedès, i afegeix que durant les properes setmanes hi haurà noves reunions entre representants de les dues institucions per "analitzar el desplegament de plantilla i els mitjans material del ministeri públic a Catalunya".

Summary: Mundó es reuneix amb el fiscal general de l’Estat i li trasllada que barrejar justícia i política és una "via equivocada"


La jutgessa de vigilància penitenciària ha autoritzat l'aplicació de l'article 100.2 del règim penitenciari per a l'expresident de l'ANC i líder de la Crida, Jordi Sànchez, que podrà sortir a fer voluntariat, tal com va aprovar la Junta de Tractament de Lledoners. La magistrada pren aquesta decisió en contra de l'opinió de la fiscalia. Entre altres arguments, la jutgessa considera que Sànchez "reconeix els fets provats" de la sentència del Tribunal Suprem i té un "nivell de risc baix" en reincidència delictes i trencament de la condemna. La presó de Lledoners haurà de comunicar setmanalment a la magistrada la valoració periòdica de l'evolució de l'intern per constatar que aquests riscos es mantenen baixos. La Junta de Tractament de Lledoners va acordar el passat 6 de febrer que Jordi Sánchez pugui sortir de la presó tres dies a la setmana durant 11 hores al dia per fer voluntariat en aplicació de l'article 100.2 del reglament penitenciari. En el seu informe, la fiscalia s'hi va oposar argumentant que el voluntariat que farà fora no servirà com a tractament pel delicte de sedició. Tot i l'oposició del ministeri públic, la jutgessa de vigilància penitenciària ha ratificat l'acord de la Junta de Tractament, tot i que la decisió es pot recórrer. La magistrada fa servir els mateixos arguments que van servir per concedir el primer permís de sortida a Sànchez proposat el 16 de gener. "Ens trobem a la jurisdicció de vigilància penitenciària, i per això no es pot pretendre que la condemna penal s'estengui a una condemna de l'itinerari penitenciari de l'intern, obstaculitzant i impedint situacions de possibles autoritzacions de permisos ordinaris de sortida, obtenció d'altres beneficis penitenciaris i modificacions progressives de classificació, cosa que el ministeri fiscal sembla oblidar", assegura. La interlocutòria recorda que el Suprem ja es va oposar a prohibir en sentència el tercer grau fins a la meitat de la pena com demanava la fiscalia i afegia que a banda de la presó ja hi ha una pena d'inhabilitació que impedeix reiterar els delictes. La jutgessa infereix del Suprem que el tribunal sentenciador no s'oposa a priori a l'itinerari penitenciari de cap dels presos. La fiscalia, segons la magistrada, intenta aconseguir ara el que no va aconseguir en la sentència mantenint una oposició "fèrria" a qualsevol permís o sortida. Segons els informes penitenciaris, Sànchez no ha tingut cap expedient disciplinari, es relaciona de forma adequada amb tots els professionals, funcionaris i interns, col·labora en totes les  activitats, entrevistes i cursos, fa activitats de tractament, formació, laboral i socio-educatives-culturals. Se li ha posat un nivell A, el més alt en implicació, assistència  correcta, rendiment i actitud. Sobre l'al·legació del ministeri fiscal que no ha fet cap tractament pel delicte de sedició, la magistrada recorda que no es pot fer cap programa per canviar la seva ideologia política, recordant a la fiscalia que la ideologia independentista és legal. La magistrada recorda que fer un programa així aniria contra la Constitució i els drets humans, i que la fiscalia no es va oposar a la classificació en segon grau que ja preveia l'itinerari que s'està seguint actualment. També recorda que l'Audiència de Barcelona ha avalat aquesta postura diverses vegades.

Summary: La jutgessa avala l'aplicació del 100.2 a Jordi Sànchez per sortir a fer voluntariat tot i l'oposició de la fiscalia


El president de la Generalitat reclama “concreció i calendari” a l’executiu espanyol ACN Madrid.-El president de la Generalitat, Quim Torra, ha assegurat aquest dissabte a les portes de Soto del Real –després de completar les reunions amb els presos a Madrid- que el judici de l’1-O que comença el pròxim dimarts és “una farsa” i ha demanat al president del govern espanyol, Pedro Sánchez, que tingui “coratge” per reprendre el diàleg i obrir espais per a la resolució política del conflicte. En declaracions als mitjans, Torra ha assegurat que el Govern està “cargolat” a la mesa del diàleg i ha insistit en la necessitat de parlar del dret d’autodeterminació. “Necessitem concreció i calendari, nosaltres també assumim riscos”, ha sentenciat.

Summary: Torra diu que el judici de l’1-O és “una farsa” i demana a Sánchez “coratge” per reprendre el diàleg


La Policia Local de Tossa ha alliberat aquest dissabte dos gossos que estaven tancats a ple sol dins un cotxe, deshidratats i en mal estat. Els agents van haver de forçar la porta del vehicle per entrar dins i treure les dues bèsties. De seguida es va traslladar els dos gossos a la veterinària que els va assistir immediatament i va aconseguir refer-los. Un cop la policia va localitzar el propietari, el va sancionar per haver comès una falta registrada en l'Ordenança Municipal de Control i Tinença d'Animals. L'alcaldessa de Tossa, Gisela Saladich, diu que aquesta conducta és "irresponsable" i demana tenir cura dels animals especialment a l'estiu, on pateixen més per les altres temperatures. Va ser un veí del poble qui va veure els dos gossos patint dins el cotxe i va avisar la Policia Local que es va presentar a la zona. Després de preguntar a diversos comerços propers per intentar trobar el propietari els agents es van decidir a forçar el vehicle per poder treure els dos animals. Saladich ha explicat que el sancionat no és veí del poble. "Probablement van venir a passar el dia a la platja i es van oblidar els gossos al vehicle", ha conclòs.

Summary: La Policia Local de Tossa allibera dos gossos que estaven deshidratats dins un cotxe a ple sol


El brot de gastroenteritis aguda de la Cerdanya ha afectat ja a 247 persones que han estat allotjades en  5 hotels de la Cerdanya. 241 són menors d'entre 8 i 14 anys i 6 són professors, de 7  escoles de Catalunya, dues del Gironès, tres de Barcelona Sud i dues de Barcelonès Nord, i un grup d'escolars francesos. Cap d'ells ha requerit ingrés hospitalari. Els grups estaven realitzant activitats d'esquí i muntanya a la zona de la Cerdanya. Els primers símptomes els van aparèixer aquest dimecres abans de dinar i van consistir en vòmits, nàusees i dolor abdominal. En alguns casos també van patir febre i diarrea. Salut Pública ja va començar dimecres mateix, la investigació epidemiològica ambiental per tal de trobar l'origen del brot.  Una part dels escolars han estat atesos a centres d'atenció primària i atenció continuada, mentre que altres han estat recollits directament pels pares que s'han desplaçat a la Cerdanya.  Anàlisis a Masella Des de l'estació d'esquí de Masella han confirmat que afectats pel brot de gastroenteritis aguda lleu van dinar aquest dimecres al restaurant del complex. Tot i això, la directora comercial i de màrqueting, Maite Martí, ha explicat que una part d'ells va optar pels plats del menú de l'establiment i una altra va menjar els aliments d'un pícnic proporcionat per l'agència de viatges. En aquest sentit, ha afegit que en aquell moment hi havia més de 400 persones dinant en aquest establiment, amb la qual cosa consideren que no es pot determinar encara si s'ha produït una intoxicació alimentària o el brot es deu a un procés víric.   Fins a les pistes s'hi han desplaçat aquest migdia tècnics de l'Agència de Salut Pública per agafar mostres de diferents productes i comprovar si algun d'aquests podria haver ocasionat una intoxicació. Tot i això, tant el restaurant com la resta del complex ha continuat funcionant amb plena normalitat. "Masella és la primera interessada en saber on s'ha originat el focus si és que realment s'ha produït per la restauració de l'estació", ha explicat Martí.   La directora comercial de Masella també ha dit que, a banda dels casos diagnosticats aquest dimecres, se n'havien detectat d'altres en els darrers dies de persones que estaven allotjades als seus hotels però que no havien utilitzat el restaurant. En aquest sentit, ha posat com a exemple un grup de Toulouse que va arribar diumenge i, del qual, vuit o nou menors no van poder anar a les pistes dilluns perquè presentaven un quadre de gastroenteritis.

Summary: Els afectats pel brot de gastroenteritis aguda a la Cerdanya s'eleven a 241 escolars i 6 professors


El Departament de Cultura ha emès un informe favorable a l'enderroc  del monument franquista del Coll del Moro de Gandesa. El projecte ja només ha de passar per la propera sessió plenària de l'Ajuntament i ja es podrà executar, si s'aprova. Cultura ha requerit una verificació arqueològica del terrenys de la zona en els quals s'acumulen túmuls de la necròpolis romana, una de les més importants de Catalunya. El consistori de Gandesa preveu treure el monument franquista, cada cop més ple de pintades i de brossa, i després endegar les prospeccions, abans de tornar a pavimentar els terrenys. El monòlit d'homenatge al règim, ubicat en un dels punts de comandament del dictador Francisco Franco durant la Batalla de l'Ebre, està en uns terrenys rústics propietat de la Diputació de Tarragona que ha cedit a l'Ajuntament de Gandesa.

Summary: Cultura dóna el vistiplau a l'enderroc del monument franquista del Coll del Moro de Gandesa


La consellera de Presidència i portaveu del Govern, Meritxell Budó, ha criticat aquest dijous les diferències de gènere en l'àmbit laboral i ha reclamat "poder arribar en igualtat a les esferes de poder". Segons ha recordat, només el 35% dels càrrecs de direcció estan ocupats per dones, si bé aquestes ostenten el 57% dels títols universitaris. "Les dones representem la meitat de la mà d'obra, la productivitat i el talent", ha recordat la consellera en l'acte institucional del dia internacional de les dones, celebrat al Palau de la Generalitat. En l'esdeveniment, la també portaveu del Govern ha demanat a les dones "no callar" i ha assegurat que, malgrat els avenços, encara queda feina per fer.

Summary: Budó reclama "igualtat a les esferes de poder" i lamenta que només hi ha un 35% de dones en càrrecs de direcció


Els responsables de preparar els paquets estan a l'espera de rebre més material per poder-los tenir a punt divendres ACN Piera.-Educacio ha començat a repartir els primers 1.300 lots de seguretat perquè les escoles puguin fer part de la preinscripció pel curs 2020-2021 de forma presencial. Aquesta formula està pensada per a les famílies que tenen dificultats per dur-la a terme telemàticament. La previsió és que 2.351 centres de tot Catalunya rebin aquest material que inclou gel hidroalcohòlic, guants, mascaretes, pantalles facials i mampares de seguretat. Vicent Granell, responsable del magatzem on s'estan preparant els paquets, ha explicat que des de fa dues setmanes treballen "a bon ritme" per enllestir els lots. Amb tot, ha advertit que han aturat l'activitat perquè els falta material: "Confiem que arribarà en breu i que divendres ho tindrem tot a punt", afirma.

Summary: Educació comença a repartir els primers 1.300 lots de material de seguretat per fer la preinscripció escolar


El 33 estrena aquesta setmana 'Correspondències' (28 de maig) i 'Bàlsam' (29 de maig), dos programes que comparteixen la visió feminista amb què narren. Més explícitament ho fa 'Correspondències', una sèrie documental en què diferents dones, des de Txell Bonet a Miriam Hatibi, reflexionen a través de videocartes sobre què vol dir ser dona. Per la seva banda, 'Bàlsam' visibililtza la diversitat cultural a través de les músiques vives a peu de carrer. El director de TV3, Vicent Sanchis, ha celebrat que el 33 pugui incorporar nous continguts en un context de caiguda en publicitat que obligarà a prescindir d'espais previstos per als propers mesos. La signatura d'una aportació de 6 MEUR del departament de Cultura a TV3 és "imminent".

Summary: El 33 reactiva la graella amb l'estrena de dos programes amb visió feminista, 'Correspondències' i 'Bàlsam'


El Banc Europeu d'Inversions i Aena han signat aquest divendres un acord pel qual la institució de finançament a llarg termini de la UE concedeix un préstec a la companyia de 400 milions d'euros. El préstec, que estarà disponible durant els pròxims dos anys, està destinat a finançar fins al 50% de les inversions de seguretat que faci Aena per renovar i millorar els seus equips d'inspecció als aeroports. Les inversions previstes es faran en el marc d'aplicació de les noves directrius que assenyala la normativa europea i la idea és, segons expliquen en un comunicat, que la companyia "optimitzi" els procediments d'inspecció de passatgers, equipatges i càrrega. "És fonamental la inversió en seguretat als aeroports", ha dit el vicepresident del BEI Román Escolano, que ha remarcat que l'acord servirà perquè els aeroports espanyols comptin "amb les últimes tecnologies per garantir la seguretat" dels 230 milions de passatgers anuals que registren. Per la seva banda, el comissari europeu per a la Unió de la Seguretat, Julian King, també ha celebrat l'acord signat a Madrid i ha afirmat que "la seguretat d'un és la seguretat de tots". "El nostre objectiu comú és reduir l'espai on els terroristes poden actuar", ha afegit. El préstec té un venciment de vint anys i contempla el finançament d'una sèrie d'inversions previstes en el marc del Document de Regulació Aeroportuària (DORA) 2017-2021, com ara la incorporació de noves tecnologies en els processos d'inspecció als aeroports. L'acord signat aquest dijous compta amb el suport del Fons Europeu per Inversions Estratègiques, un dels pilars del Pla d'Inversions per a Europa, conegut també com 'Pla Juncker', pel nom del president de la Comissió Europea, Jean-Claude Juncker. Segons el comunicat difós pel BEI i per Aena, el Pla Juncker ha permès al BEI facilitar el finançament a l'operador a llarg termini i en condicions "avantatjoses" que "contribueixen a augmentar el creixement econòmic". El BEI és el principal prestador d'Aena i la relació entre les dues entitats és "permanent", segons asseguren.

Summary: El BEI concedeix un préstec de 400 milions a Aena per reforçar la seguretat als aeroports


La Mancomunitat de les Terres del Sénia ha tornat a demanar al Parlament que tirin endavant la proposició de llei, registrada pel PSC, que protegiria les oliveres monumentals i el patrimoni paisatgístic i agrícola d'aquests arbres monumentals als municipis catalans del Sénia, seguint l'exemple del País Valencià. El debat per a la tramitació de la proposició de llei es farà en el darrer ple de l'any al Parlament, o en el primer de 2019. La Mancomunitat ha celebrat el vuitè congrés d'oliveres mil·lenàries, a Ulldecona (Montsià), per fer balanç de la campanya 2018, que no ha estat bona, pendents de si la FAO (l'organització de les Nacions Unides en Agricultura i Alimentació) declara el patrimoni d'oliveres monumentals del Sénia com a Sistema Important del Patrimoni Agrícola Mundial (SIPAM), aquest divendres.

Summary: Les Terres del Sénia pressionen perquè prosperi la llei catalana per protegir les oliveres mil·lenàries